Carlota de Mena Zamora - (:unkn) unknown (My University, 2017)
Carlota era filla del còmic barceloní Miquel de Mena i de Dolors Zamora, actriu de Lebrija. Fou alumna del Conservatori Barcelonès (Teatre Odeon, 1860) i n'arribà a ser sòcia de mèrit. També participà com a aficionada a l'Orfeó Barcelonès (1862-1863). Entrà com a subalterna de la companyia d'Andreu Cazurro a l'Odeon el 1861 i hi romangué fins la temporada 1871-1872, quan s'uní professionalment amb Antoni Tutau al teatre Olimp. Mena va esdevenir la primera actriu indiscutible dels projectes modernitzadors que endegà Tutau, amb qui s'acabaria casant en segones núpcies.
Treballaren a l'Odeon (1874-1875), l'Espanyol (1879-80), el Liceu (1880-1881), el Tívoli (1883-1884), el Granvia (1892-1893), el Romea (1894) o el Principal (1898), així com en altres capitals catalanes, com Palma (1874), Vilanova i la Geltrú (1875-1876), Tarragona i Reus (1878-1879), Sabadell, Terrassa, Mataró (1897) o Olot (1898). Tanmateix, el local on més petja va deixar l'actriu fou al teatre Novetats, sobretot al llarg dels vuitanta i noranta al capdavant de la secció catalana i emparant la campanya de l'Associació d'Autors Dramàtics Catalans.
Mena acabà sent dirigida pel seu gendre, Enric Borràs, i fent col·laboracions esporàdiques per al Romea, el Novetats, el Tívoli i el Líric. Morí a finals de desembre del 1902 d'un atac d'apoplexia estant de gira a Manresa.
Del primer matrimoni amb l'actor Josep Delhom va tenir dos fills, també actors: Carles (1872) i Dolors (1869).
Carlota de Mena fou una de les grans primeres actrius de la segona meitat del segle XIX, juntament amb Mercè Abella o Paca Soler, de qui fou declarada hereva artística. Va ser elogiada per la seva versatilitat a l'hora de representar tot tipus de gèneres, des de melodrames i comèdies fins a Henrik Ibsen, bé fos en català o en castellà.
Per la seva vinculació amb Tutau i les campanyes del Novetats, fou acusada per alguns de tenir tracte de favor o d'exclusivisme. Malgrat tot, la feina de la tortosina quedaria com a referent interpretatiu per a actrius posteriors.
Keywords: Intèrpret